Kjörstjórn þurfti að úrskurða um sjöunda mann í sveitarstjórn Kjörstjórn Hvalfjarðasveitar hefur kveðið upp úrskurð á grundvelli 85. greinar kosningalaga vegna túlkunar um val á fulltrúum inn í sveitarstjórn í kjölfar kosninga í dag . Samkvæmt því fær E listi , Eining Hvalfjarðarsveit , 3 fulltrúa í sveitarstjórn , H listi ( Heild ) fær einn fulltrúa og L listi Hvalfjarðarlistans fær þrjá menn kjörna . Úrskurðurinn fjallaði um túlkun lagaákvæðisins um hvernig bæri að túlka útkomutölur um val á fulltrúum í sveitarstjórn . Samkvæmt útkomutölum , reiknuðum sem heilum tölum , voru tveir fulltrúar jafnir , þ.e. 3. maður E lista og 2. maður H lista . Þegar útkomutölur voru reiknaðar með einum aukastaf urðu niðurstöður þær sem kjörstjórn úrskuðaði . " Ég tel mjög líklegt að þetta fari í kærumeðferð til kjörnefndar sem Sýslumaðurinn í Borgarnesi skipar , " segir Jón Haukur Hauksson formaður kjörstjórnar í samtali við Skessuhorn . " Þetta hefur verið dramatískt kvöld en tekið af stóískri ró , " bætti Jón Haukur við . Samkvæmt þessari niðurstöðu eru sveitarstjórnarfulltrúar í Hvalfjarðarsveit : Sigurður Sverrir Jónsson , Birna María Antonsdóttir og Sævar Ari Finnbogason frá L lista . Frá E lista eru það Hallfreður Vilhjálmsson , Arnheiður Hjörleifsdóttir og Stefán Ármannsson . Frá H lista Ása Helgadóttir .